Traženje fajlova

Jezičak Ime/lokacija
Po pokretanju K‑nalazača videćete sasvim jednostavan prozor. Unesite ime fajla koji tražite u polje Po imenu:. Možete koristiti džokere, kao i tačku-zarez za razdvajanje više imena.
Izaberite fasciklu u kojoj će se tražiti unosom u polje Traži u: ili klikom na Pregledaj... (skrivene fajlove i fascikle možete prikazati i sakriti u dijalogu prečicom Alt . ili F8), pa pritisnite Enter ili kliknite na Nađi. Dugmetom Zaustavi obustavljate pretragu. Rezultati pretrage mogu se sačuvati kao HTML ili običan tekst, dugmetom Sačuvaj kao....
Ako je popunjeno Uključi potfascikle, biće pretraženi i sve potfascikle fascikle koju ste izabrali. Ako uključite Razlikuj veličinu slova, K‑nalazač će uzeti u obzir samo fajlove kod kojih se tačno poklapa veličina slova. Uključite opciju Prikaži skrivene fajlove da i njih obuhvatite pretragom. Popunjavanjem Koristi indeks fajlova nalažete da se koristi indeks fajlova koji se pravi za naredbu locate, radi ubrzavanja pretrage.
Možete koristiti sledeće džokere u imenima fajlova i fascikli:
zvezdica (*) 	 Zvezdica zamenjuje proizvoljan broj bilo kojih znakova (čak i nijedan). Na primer, potraga za pera* može naći fajlove pera, pera.png i pera_ne_sme_procitati_ovo.kwd, dok per*.kwd može naći periskop.kwd i pera_ne_sme_procitati_ovo.kwd.
znak pitanja (?) 	 Nasuprot zvezdici, znak pitanja zamenjuje tačno jedan znak, pa će per? naći pera, ali pera? neće naći ništa, pošto se fajlovi zovu pera i pera.png. U obrazac možete staviti koliko hoćete znakova pitanja, što će poklopiti tačno toliko proizvoljnih znakova.
skup znakova ([...]) 	 Poklapa bilo koji od znakova u uglastim zagradama.
Naravno, možete kombinovati više džokerskih simbola u istom obrascu.
Rezultati pretrage prikazuju se u polju ispod. Kliknite desnim na izbor u ovom polju da dobijete kontekstni meni sa mogućim radnjama nad obuhvaćenim fajlovima ili fasciklama.

Jezičak Sadržaj
Tip fajla: 	 Ovde možete zadati tip traženog fajla.
Sadrži tekst: 	 Upišite reč ili izraz koji treba da sadrže traženi fajlovi. Napomena: ako ovo zadate u velikoj fascikli, ili sa popunjenim Uključi potfascikle pod jezičkom Ime/lokacija, traženje može potrajati.
Ova opcija neće funkcionisati za sve fajlove nabrojane pod Tip fajla:. Podržani su samo sledeći tipovi fajlova:
tekstualni fajlovi, npr. izvorni kod i fajlovi README.
KWord >= 1.2
KPresenter >= 1.2
KSpread >= 1.2
OpenOfficeov Pisac / LibreOfficeov Pisac
OpenOfficeova Prezentacija / LibreOfficeova Prezentacija
OpenOfficeov Račun / LibreOfficeov Račun
Calligrine Reči
Calligrini Listovi
Calligrina Pozornica
Razlikuj veličinu slova 	 Ako uključite ovu opciju, K‑nalazač će tražiti tekst samo u fajlovima čija imena tačno poklapaju zadatu veličinu slova. Na primer, PERA će poklopiti samo PERA, a neće Pera.
Regularni izraz 	Ako je instalirana alatka K‑uređivač-regiza (iz playground/utils na git serveru KDE‑a), imaćete i ovu opciju na raspolaganju. Ako je uključite, obrazac za pretragu postaje regularni izraz (skr. regiz). Regularni izrazi su način pisanja uslova pretrage, koji mogu biti vrlo složeni, ali zato i vrlo moćni. Ako vam regularni izrazi nisu poznati, možete kliknuti na dugme Uređivanje da otvorite K‑uređivač-regiza. Ova alatka omogućava da grafički izgradite skup uslova, a zatim stvara izraz umesto vas.
K‑uređivač-regiza je vrlo korisna alatka, koja se pored K‑nalazača može koristiti u mnogim drugim KDE programima. Više informacija naći ćete u okviru sopstvene pomoći K‑uređivača-regiza.
Uključi binarne fajlove 	Aktivira traženje u svim tipovima fajlova, čak i onima koji obično ne sadrže tekst (poput programa ili slika).

Jezičak Svojstva
Ovde možete profiniti pretragu. Od posebnih profinjenja, možete izabrati:
Nađi sve fajlove stvorene ili izmenjene: 	 Ovde možete ili uneti dva datuma između kojih su fajlovi bili stvoreni ili izmenjeni, ili zadati vremenski period.
Veličina fajla: 	 Ovde možete zadati veličinu od koje fajl ne treba da bude veći ili manji, ili kojoj treba da bude jednak.
Vlasnik fajlova:, Vlasnik je grupa: 	 Ovde možete zadati korisničko ime i grupu koja je vlasnik fajlova.